
A női labdarúgás jövője és fejlesztési lehetőségei Magyarországon

A Tudományos Diákköri Konferenciára készített dolgozatomban a női labdarúgást vizsgáltam meg több szempontból. Általánosságban a labdarúgás a férfiak sportjaként él a köztudatban, ezért a nők mind játékosként, mind egyéb, a labdarúgáshoz kötődő szerepben (pl. edző, bíró stb.) háttérbe szorulnak, illetve hátrányból indulnak. Fontosnak tartom ennek a jelenségnek feltárni a lehetséges okait, valamint azokra választ, megoldást találni.
Kutatásom során szekunder és primer adatgyűjtést egyaránt végeztem. Szakirodalmi áttekintésemben a női labdarúgás történetét, az irányító szervek (FIFA, UEFA, MLSZ) fejlesztési programjait és a nők által a labdarúgás területén betöltött pozíciókat vizsgáltam. Ezután kvantitatív módszert alkalmaztam a további adatgyűjtésre, így tekintettel arra, hogy mennyiségi adatokra volt szükségem, kérdőíves módszerrel dolgoztam. A kérdőívet a közösségi médián keresztül továbbítottam a felmérni kívánt személyeknek, akik között egyaránt vannak férfiak és nők. A kérdőíves felmérés 2022. márciusában zajlott.
Általános célkitűzésem az volt, hogy választ találjak a kérdésre, miszerint miért vannak hátrányban a nők a labdarúgás területein. Felvetésem szerint a médiának, az ember közvetlen környezetének és az elérhető lehetőségeknek, vagy éppen ezek hiányának van a legjelentősebb hatása a női labdarúgásra, illetve annak megítélésére.
Vizsgáltam a női labdarúgás iránt érdeklődők körét, a média befolyását a sportfogyasztókra, valamint a lányokat és nőket gátló tényezőket abban, hogy a labdarúgást válasszák sportjuknak. 451 válaszadótól kaptam értékelhető válaszokat. A kapott eredmények alapján a női labdarúgás népszerűsége növelhető, megfelelő körülmények és fejlesztések segítségével a feltárt hibák orvosolhatóak, a média hathatós közreműködésével a női labdarúgás népszerűsége a jövőben növelhető.



